ब्राज़ील से लौटते हुए पत्रकारों से बातचीत में पोप फ्रांसिस ने कहा कि समलैंगिक होना पाप नहीं है लेकिन समलैंगिक काम करना पाप है. पोप ने कहा कि ‘अगर कोई समलैंगिक है और भगवान को चाहता है और उसे भगवान की सद्भावना हासिल है तो मैं उस पर फ़ैसला लेने वाला कौन होता हूं?’पोप ने कहा कि वो चर्च में महिलाओं की बड़ी भूमिका चाहते हैं लेकिन उन्होंने ये भी कहा कि महिलाएँ पादरी नहीं बन सकतीं.पोप ब्राज़ील के एक हफ्ते के दौरे से सोमवार को रोम लौटे हैं. ये पोप बनने के बाद उनकी पहली विदेश यात्रा थी. रियो डि जेनेरो में विश्व कैथोलिक युवा उत्सव के दौरान कोपाकैबाना बीच पर उनके कार्यक्रम में भारी भीड़ उमड़ी. कार्यक्रम के आयोजकों का मानना है कि वहां करीब 30 लाख लोग जुटे थे.समलैंगिकों पर पोप फ्रांसिस के शब्दों को उनके पूर्ववर्ती पोप बेनेडिक्ट सोलहवें से ज़्यादा मैत्रीपूर्ण माना जा रहा है. पोप से ये पूछा गया था कि क्या वैटिकन में कोई “समलैंगिक लॉबी” है.पोप बेनेडिक्ट सोलहवें ने 2005 में एक दस्तावेज़ पर दस्तख़त किए थे जिसके मुताबिक ऐसे लोग जिनका गहरा समलैंगिक रुझान है उन्हें पादरी नहीं बनना चाहिए. लेकिन पोप फ्रांसिस ने कहा कि 'समलैंगिक पादरियों को माफ़ कर दिया जाना चाहिए और उनके पाप भुला देने चाहिए'.पोप ने वैटिकन के पत्रकारों से 80 मिनट के इंटरव्यू में कहा कि “कैथोलिक चर्च की धार्मिक शिक्षा इस पर काफ़ी अच्छे से प्रकाश डालती है. उन्हें इसके लिए हाशिए पर नहीं डालना चाहिए बल्कि उन्हें समाज में शामिल किया जाना चाहिए.”हालांकि पोप ने ‘समलैंगिकों की लॉबिंग’ की निंदा की. पोप ने कहा कि “ऐसा व्यवहार होना समस्या नहीं है, हमें भाइयों की तरह होना चाहिए. समस्या इस तरह का व्यवहार रखने वालों की लॉबिंग है या लालची लोगों की लॉबिंग है, राजनीतिक लॉबिंग है, मैसॉनिक लॉबिंग है, इतनी तरह की लॉबिंग. ये बड़ी समस्या है.”(बीबीसी हिंदी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)